***Negen Paar Klumpen***

na Bernd Poieß, in ’t oostfreeske Plaat overdragen van Remmer Kruse un Wilfried Zilz

5 Spölers

|  |  |
| --- | --- |
| Spreker: | In Holland klabasterten fröher all Lüü up Klumpen dör de Straten. Junge Lüü un oll Lüü, Vader, Moder, Oma, Opa, un ok de Kinner harren keen anner Schohwark as Klumpen.Daar weer mal ’n Famielje, de harr teihn Kinner. Moder harr ’n Bült Arbeit, bit se de Kinner ’s Abends all bisied brocht harr. Wenn se denn weten wull, of all Kinner in Huus un up Bett weren, gung se eenfach bi un tellde de Klumpen, de vör de Kamerdöör stunnen. |
| Moder: | Een Paar Klumpen, twee Paar Klumpen, dree Paar Klumpen, veer Paar Klumpen, fiev Paar Klumpen, sess Paar Klumpen, söven Paar Klumpen, acht Paar Klumpen, negen Paar Klumpen, teihn Paar Klumpen! All up Bett! |
| Spreker: | Moder kunn nu rüstig in de Stuuv gahn un sük dat Stopptüüg nehmen. – Dat weer nu ’n paar Daag later. Moder harr de Dag vööl Arbeid hatt un weer bi ’t Klumpentellen al an ’t Jappen. |
| Moder: | Een Paar Klumpen, twee Paar Klumpen, dree Paar Klumpen, veer Paar Klumpen, fiev Paar Klumpen, sess Paar Klumpen, söven Paar Klumpen, acht Paar Klumpen, negen Paar Klumpen – negen Paar Klumpen??? – Vader! Vader!!! |
| Vader | (*verschlapen):* Wat is denn, Moder? |
| Moder: | Negen Paar Klumpen! |
| Vader: | Negen Paar Klumpen? *(He kummt un tellt.)* Een Paar Klumpen, twee Paar Klumpen, dree Paar Klumpen – *(un so wieder bit*): negen Paar Klumpen – negen Paar Klumpen! |
| Spreker: | *Wieldes kummt Oma in de Döör. Se hett murken, dat daar wat neet stimmen deit.* |
| Oma: | Wat is denn passeert? |
| Vader: | Negen Paar Klumpen! |
| Moder: | Negen Paar Klumpen! |
| Oma: | Negen Paar Klumpen? *(Se tellt.)* Een Paar Klumpen, twee Paar Klumpen, dree Paar Klumpen – *(un so wieder bit*:) negen Paar Klumpen! Och Gommes! Negen Paar Klumpen! |
| All | *(klaagt se:)* Negen Paar Klumpen, negen Paar Klumpen! |
| Spreker: | *Wieldes geiht de Schoolmester jüst an dat Huus vörbi. He höört dat Klagen un geiht rin.* |
| Schoolmester: | Wat sünd ji denn hier an ’t Jammern? |
| All | *(wiesen se op de Klumpen.)* |
| Vader: | Negen Paar Klumpen! |
| Moder: | Negen Paar Klumpen! |
| Oma: | Negen Paar Klumpen! |
| Schoolmester: | Negen Paar Klumpen? *(He tellt.)* Een Paar Klumpen, twee Paar Klumpen, dree Paar Klumpen – *(un so wieder bit*:) negen Paar Klumpen. Ji hebben recht tellt, dat sünd blot negen Paar Klumpen! |
| lüttje Hinnerk | *Tomaal word de Schlaapkamerdöör upreten un de* *seggt vergrellt:* Moder, Moder! Jan is mit sien Klumpen up Bett gahn! |